Diari Oficial de la Generalitat Valenciana


Sumari del DOGV 5006, del 16-05-2005 (2005/5281)

DECRET 87/2005, de 29 d'abril, del Consell de la Generalitat, pel qual es crea la Comissió Interdepartamental per al Desplegament de la Segona Descentralització.
-----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/04/29/87/dof/vci/html**

### Dades del document

Número de DOGV
:   5006

Data del DOGV
:   16-05-2005

Secció del DOGV
:   I. DISPOSICIONS GENERALS

Número del document
:   2005/5281


Data del document
:   29-04-2005

Organisme emissor
:   Conselleria de Justícia i Administracions Públiques

Tipus de document
:   Decret

Descriptors 

:   * descentralització
    * legislació
    * organització administrativa

DECRET 87/2005, de 29 d'abril, del Consell de la Generalitat, pel qual es crea la Comissió Interdepartamental per al Desplegament de la Segona Descentralització. [2005/S5281]
  
El Pacte Local, la descentralització i el principi de subsidiarietat que li són inherents són conceptes tan desitjables com a complexos a l'hora de dur-los a la pràctica. El Pacte Local Valencià suposa un procés de descentralització competencial a favor de l'administració local valenciana, considerada en la seua totalitat, el qual s'ha d'aplicar a tot el territori de la Comunitat Valenciana.
  
La major proximitat dels municipis als interessos ciutadans necessàriament ha de projectar-se en una descentralització de funcions i competències a favor dels ens locals valencians. L'objectiu general és el reforçament dels ens locals de manera que puguen assumir el protagonisme que els correspon en totes les matèries susceptibles de gestió en l'orde local.
  
La situació actual requerix dur a terme esta segona descentralització, de caràcter polític i territorial, que permeta abordar d'una manera lògica, clara i de forma conjunta, el futur, les competències i la posició de les entitats locals. L'esmentada descentralització ha de basar-se en una sèrie de principis, entre els quals han de citar-se l'autonomia en la gestió dels interessos propis, la subsidiarietat, la descentralització, l'acostament de la gestió, l'eficàcia en l'exercici de les seues funcions, l'eliminació de duplicitats i la cooperació i coordinació administrativa.
  
El Consell de la Generalitat vol tractar d'una manera global este projecte que afecta les competències atribuïdes als diferents departaments de la Generalitat.
  
La creació de la Comissió Interdepartamental per al Desplegament de la Segona Descentralització obeïx a la necessitat de comptar amb els diferents departaments de l'administració autonòmica per a l'estudi, coordinació, programació i, si s'escau, les propostes de resolució de les competències que seran cedides als ens locals.
  
Per això, fent ús de les facultats atribuïdes pels articles 31 i 69 de la Llei de Govern Valencià, a proposta del conseller de Justícia i Administracions Públiques i amb la deliberació prèvia del Consell de la Generalitat, en la reunió del dia 29 d'abril de 2005,
  
DECRETE
  
Article 1. Objecte
  
El present decret té com a objecte la creació, regulació de la composició, organització i funcions de la Comissió Interdepartamental per al Desplegament de la Segona Descentralització en els ens locals de la Comunitat Valenciana.
  
Article 2. Creació, adscripció i naturalesa de la Comissió
  
1. Es crea la Comissió Interdepartamental per al Desplegament de la Segona Descentralització, adscrita a la Conselleria de Justícia i Administracions Públiques, amb les funcions, competències, composició i funcionament establits en el present decret.
  
2. La Comissió Interdepartamental per al Desplegament de la Segona Descentralització és un òrgan col·legiat de l'administració de la Generalitat al qual correspon l'estudi, la coordinació, programació i, si s'escau, la proposta de resolució en les matèries i funcions que expressament li són assignades en este decret i en la resta de la normativa d'aplicació.
  
Article 3. Competència i funcions de la Comissió
  
Correspon a la Comissió Interdepartamental per al Desplegament de la Segona Descentralització:
  
a) Assabentar-se de les sol·licituds de descentralització de les diferents àrees de competències dels ens locals de la Comunitat Valenciana, canalitzades a través de la Federació Valenciana de Municipis i Províncies.
  
b) Estudiar dites sol·licituds i els mecanismes jurídics per a dur a terme la cessió de competències.
  
c) Estudiar les fórmules de finançament de les competències cedides.
  
d) Coordinar totes estes funcions entre els diferents departaments de la Generalitat i la Federació Valenciana de Municipis i Províncies.
  
e) Proposar la cessió de competències de la Generalitat a les entitats locals, la fórmula jurídica d'instrumentar la cessió i el seu finançament.
  
f) Qualssevol altres competències i funcions relacionades amb el seu àmbit d'actuació o que li siguen atribuïdes per la normativa vigent i aquelles altres que li encomane el Consell de la Generalitat i, també, les que li deleguen els òrgans amb competència en la matèria.
  
Article 4. Composició de la Comissió
  
1. La Comissió Interdepartamental per al Desplegament de la Segona Descentralització estarà composta pels membres següents:
  
a) Presidència: el vicepresident del Consell de la Generalitat.
  
b) Vicepresidència: el conseller de Justícia i Administracions Públiques.
  
c) Vocals:
  
- El conseller d'Economia, Hisenda i Ocupació.
  
- El conseller de Cultura, Educació i Esport.
  
- El conseller de Sanitat.
  
- El conseller d'Empresa, Universitat i Ciència.
  
- El conseller de Territori i Habitatge.
  
- La consellera de Benestar Social.
  
- La consellera de Turisme.
  
- El secretari autonòmic de Política Institucional.
  
- La secretària autonòmica de Cohesió Territorial.
  
- El secretari autonòmic d'Economia i Pressupostos.
  
- El secretari autonòmic d'Administracions Públiques.
  
- La secretària autonòmica de Telecomunicacions i Societat de la Informació.
  
- El director general de Coordinació.
  
- El director general de Pressupostos i Despeses.
  
d) Secretari: el director general d'Administració Local.
  
2. La Comissió disposarà d'una secretaria administrativa, la qual serà exercida per l'Àrea del Gabinet de Coordinació Interdepartamental, de la Direcció General de Relacions amb les Corts i Secretariat del Govern, segons disposa l'article 22 del Decret 180/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Presidència de la Generalitat.
  
3. La comissió podrà acordar, quan els assumptes a debat ho facen necessari o convenient, l'assistència de funcionaris o especialistes en la matèria de què es tracte, a l'efecte que la informen i assessoren, amb veu i sense vot.
  
4. Com a suport, i per a preparar els assumptes que vagen a ser sotmesos a la Comissió Interdepartamental, hi haurà una Comissió Executiva, presidida pel secretari autonòmic d'Administracions Públiques, i de la qual formaran part la secretària autonòmica de Cohesió Territorial, el secretari Autonòmic d'Economia i Pressupostos, el director general de Coordinació, el director general de Pressupostos i Despeses i el director general d'Administració Local, en la qual actuarà com a secretària la cap de l'Àrea d'Administració Local. A esta Comissió executiva podrà incorporar-se qualsevol altre alt càrrec de l'administració de la Generalitat, al qual li serà remés l'orde del dia corresponent, depenent de la matèria de què es tracte. La periodicitat de les seues sessions serà, com a mínim, semestral.
  
5. La Comissió Interdepartamental podrà acordar la creació de comissions tècniques de treball, en les quals participaran tant representants de la Generalitat com de la Federació Valenciana de Municipis i Províncies.
  
Article 5. Funcionament de la Comissió
  
1. La constitució, convocatòria, règim de les sessions i d'adopció d'acords i, en general, el funcionament de la Comissió, s'ajustarà a allò que establixen els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La Comissió, sense perjuí del que disposa el paràgraf anterior, podrà aprovar normes pròpies de funcionament intern per al millor exercici de les seues atribucions.
  
3. La Comissió es reunirà, com a mínim, una vegada a l'any.
  
Disposicions finals
  
Primera
  
El conseller de Justícia i Administracions Públiques està facultat per a dictar les disposicions que calguen per al compliment i desplegament d'este decret.
  
Segona
  
El present decret vigirà l'endemà de la publicació en el Diari Oficial de la Generalitat Valenciana.
  
València, 29 d'abril de 2005
  
El president de la Generalitat,
  
FRANCISCO CAMPS ORTIZ
  
El conseller de Justícia i Administracions Públiques,


Còpia Permalink ELI